**Dôvodová správa** (osobitná časť)

**Čl. I:**

K bodu 1:

Do textu návrhu zákona v § 2 písm. n) je doplnené ustanovenie v ktorom sa upresňuje, že primárna tesnosť geologickej štruktúry sa chápe ako úplná a trvalá izolácia oxidu uhličitého.

K bodu 2:

Navrhovaným ustanovením sa v intenciách čl. 4 ods. 3 smernice Európskeho parlamentu a Rady 2009/31/ES z 23. apríla 2009 o geologickom ukladaní oxidu uhličitého a o zmene a doplnení smernice Rady 85/337/EHS, smerníc Európskeho parlamentu a Rady 2000/60/ES, 2001/80/ES, 2004/35/ES, 2006/12/ES, 2008/1/ES a nariadenia (ES) č. 1013/2006 (ďalej len „smernica“) transponuje do § 3 ods. 7 návrhu zákona, ktorým sa mení a dopĺňa zákon č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov v znení neskorších predpisov (ďalej len „návrh zákona“) požiadavka, ktorá zamieta trvalé ukladanie oxidu uhličitého do geologického prostredia v úložnom komplexe, ktorý presahuje územie členských štátov, ich výhradných zón a ich kontinentálnych šelfov.

K bodu 3:

Do textu návrhu zákona v § 4 ods. 1 písm. b) je doplnené ustanovenie, v ktorom písomná žiadosť o povolenie na ukladanie, okrem iného, obsahuje tiež popis charakteristiky úložiska, úložného komplexu a okolitej oblasti. Dôvodom je upresnená transpozícia článku 4 ods. 3 smernice.

K bodu 4:

V texte návrhu zákona v § 4 ods. 2 písmeno f) je uvedená formulácia záverečné stanovisko z posudzovania vplyvov plánovanej činnosti na životné prostredie alebo jej zmeny alebo rozhodnutia vydaného v zisťovacom konaní aktuálne platného zákona 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

K bodu 5:

Článok 6 ods. 3 (druhá veta) smernice uvádza, že členské štáty zabezpečia, aby sa počas udeľovania povolenia nepovolilo žiadne konfliktné využívanie komplexu. Uvedená požiadavka je riešená v § 6 ods. 5 návrhu zákona, kde sa ustanovuje, že počas vydávania povolenia na ukladanie nesmie byť v úložnom komplexe určené nové prieskumné územie na vybrané geologické práce podľa § 21 zákona č. 569/2007 Z. z. o geologických prácach (geologický zákon) v znení neskorších predpisov.

K bodu 6:

Podľa článku 7 bod 9 smernice sa k žiadosti o povolenie na ukladanie predkladajú informácie, ktoré sa poskytujú podľa článku 5 smernice 85/337/EHS. Do návrhu zákona bolo toto ustanovenie premietnuté do § 8 ods. 6, aby vydaniu nového povolenia na ukladanie predchádzalo posúdenie predpokladaných vplyvov týchto činností na životné prostredie s poznámkou pod čiarou na príslušné ustanovenie zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

K bodu 7:

Ustanovenie článku 13 ods. 1 smernice uvádza, že členské štáty zabezpečia, aby prevádzkovateľ vykonával monitorovanie vtláčacích zariadení úložného komplexu (vrátane oblaku oxidu uhličitého, kde je to možné), a kde je to vhodné, aj okolitého prostredia na účely (*okrem iných*) zisťovania významných nepriaznivých účinkov na okolité prostredie, najmä na pitnú vodu, na obyvateľstvo alebo na používateľov okolitej biosféry. Toto ustanovenie je uvedené v § 10 v novom odseku 1 a v písm. e) návrhu zákona.

Ustanovenia v paragrafe 10, odseku 1 písm. a) až d) boli doplnené o predmet zisťovania – oxid uhličitý, v zmysle smernice.

K bodom 8 až 19:

Ustanovenia paragrafov 10, 11, 12, 13, 14 a 15 boli formálne upravené podľa znenia smernice, ako „dodatočné“ sa nahrádza slovom „potrebné“, „poznatky“ sa nahrádza slovom „postupy“, „zavretí sa nahrádza slovom uzavretí“ a pod.

K bodu 20:

V článku 18 ods. 3 smernice sa stanovuje, že keď príslušný orgán vypracuje návrh rozhodnutia o schválení prenosu zodpovednosti, uvedie v ňom metódu na stanovenie splnenia podmienok uvedených v odseku 1 písm. d) (úložisko bolo zaplombované a vtláčacie zariadenia boli odstránené), ako aj všetky aktualizované požiadavky na zaplombovanie úložiska a odstránenie vtláčacích zariadení). Táto požiadavka je riešená v § 15 ods. 4 písm. e) návrhu zákona.

K bodu 21:

V ustanovení paragrafu 17 sa rozširujú povinnosti po ukončení prechodu povinností o históriu ukladania oxidu uhličitého.

K bodu 22:

V ustanoveniach paragrafu 18 ods. 4 sú upresnené podmienky prístupu k prepravnej sieti a úložisku podľa možnosti ich kapacít v zmysle smernice.

K bodom 23:

Podľa článku 21 ods. 4 smernice týkajúceho sa prístupu k prepravnej sieti a úložiskám sa   
v § 18 ods. 7 návrhu zákona nahrádzajú slová „môže nariadiť“ slovom “nariadi“, čím sa toto ustanovenie transponuje nie ako možnosť, ale ako požiadavka.

K bodom 24:

V § 18 ods. 7 v písm. b) sa upresňujú podmienky uhradenia nákladov žiadateľom o prístup k prepravnej sieti a úložiska.

K bodu 25:

Vypúšťa sa legislatívna skratka, nakoľko sa táto zavádza v bode 2 návrhu novely zákona.

K bodom 26 a 27:

Článok 25 ods. 1 smernice uvádza, že príslušný orgán vytvorí a vedie (*okrem iného*) stály register všetkých uzavretých úložísk a okolitých úložných komplexov vrátane máp a prierezov ich priestorového rozsahu a dostupných informácií relevantných pre posúdenie úplnej a trvalej izolácie uloženého oxidu uhličitého. Toto ustanovenie je vykonané v § 19 ods. 2 písm. c) a v nových písmenách f) a g) návrhu zákona.

K bodom 28:

V § 19 ods. 3 bol text rozšírený aj o registrácii plánovaných akciách v informačnom systéme ukladania.

K bodom 29 a 30:

Podľa prílohy 1 smernice sa dopĺňa názov prílohy č. 1 a jej úvodná veta o okolitú oblasť úložného komplexu.

K bodom 31 a 32:

V druhej vete prílohy 1 ods. 2 písm. b) smernice sa uvádza, že staticko-geologický(-é) zemský(-é) model(-y) charakterizuje(-ú) úložný komplex na základe (*okrem iného*) geomechanických, geochemických a prúdových vlastností nadložia zásobníka (krycej horniny, zaplombovania, poréznych a priepustných vrstiev) a okolitých jednotiek. Toto ustanovenie je premietnuté do prílohy č. 1, úvodnej vety bodu 2, do bodu 2.3 a do poslednej vety.

**Čl. II**

Návrhom zákona dochádza aj k novelizácii zákona č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov, v ktorom sa v § 21 ods. 2 dopĺňa nové písmeno p), v ktorom sa v náležitostiach povolenia (*okrem iného*) ustanovuje, že prevádzkovateľ určí opatrenia na vyčlenenie vhodného priestoru na umiestnenie zariadení na zachytávanie a vtláčanie oxidu uhličitého a určí splnenie podmienok, ktoré sa týkajú najmä ochrany životného prostredia a zdravia ľudí.

**Čl. III**

Navrhuje sa, aby návrh zákona nadobudol účinnosť dňom vyhlásenia.